נאווה רוזוליו

נאווה רוזוליו (נולדה ב-17 ביוני 1986) היא פעילה חברתית, עורכת דין ורואת חשבון ישראלית, דמות בולטת במחאות המתמשכות נגד ראש הממשלה בנימין נתניהו וממשלת ישראל השלושים ושבע. היא מייסדת תנועת המחאה "משמרות הבושה", אותה הקימה כחלק מהמחאה נגד הרפורמה המשפטית.

 ביוגרפיה 
רוזוליו נולדה בירושלים כבת בכורה למשפחה ציונית-דתית והתחנכה בתיכון "פלך". במהלך שירותה הצבאי בחטיבת הבקעה, שם שימשה כמש"קית מודיעין וכסמב"צית ואף המשיכה לשירות קבע, החלה לגבש את זהותה האישית והדתית. בתקופה זו נחשפה לאורח חיים חילוני, תהליך שהחל עוד בגיל 16 כאשר החלה להטיל ספק באמונתה באלוהים מתוך גישה ביקורתית. את המעבר המלא לאורח חיים חילוני השלימה במהלך לימודי התואר הראשון במשפטים ובחשבונאות באוניברסיטה העברית. בפן המקצועי, רוזוליו מחזיקה בהסמכה כפולה כעורכת דין וכרואת חשבון. את דרכה החלה בפירמת רואי החשבון "ארנסט אנד יאנג", שם עבדה בין השנים 2011–2015. לאחר מכן פנתה לתחום המשפטי, התמחתה במשרד "יגאל ארנון ושות'", הוסמכה כעורכת דין והמשיכה לעבוד במשרד עד שנת 2018. בהמשך דרכה המקצועית, כיהנה בשנת 2021 כיועצת משפטית בבית ההשקעות "אלטשולר שחם".  

רוזוליו מתגוררת בתל אביב, מנהלת אורח חיים טבעוני ופועלת לקידום נושאים של איכות הסביבה. 

 פעילויות מחאה 
רוזוליו החלה את פעילותה הציבורית במהלך "מחאת בלפור" בשנים 2020 ו-2021, בתקופת מגפת הקורונה. לדבריה, אז היא הבינה לראשונה את האפשרות להפוך לאזרחית פעילה לאחר שהחלה לחקור את "פרשת הצוללות", והגיעה למסקנה כי ראש הממשלה נתניהו פוגע בביטחון המדינה לטובת מטרותיו האישיות. בשנת 2023 הייתה בין מייסדי תנועת המחאה "מרעידים", שביקשה להסיט את ההפגנות מהמוקדים המרכזיים בתל אביב אל מחוץ למעונותיו של ראש הממשלה.

ב־1 במרץ 2023, בעקבות הכרזת שר המשפטים יריב לוין על תוכנית הרפורמה המשפטית, ייסדה רוזוליו את תנועת המחאה "משמרות הבושה", הדוגלת בהפעלת לחץ ציבורי ישיר באמצעות הטחת ביקורת ומחאה בלתי אלימה בפני נבחרי ציבור במרחב הציבורי. באותו יום רוזוליו הפגנה מול מספרה בכיכר המדינה, שם הסתפרה שרה נתניהו. היא הבחינה שהפגנות מול נבחרי ציבור במרחב הציבורי אפקטיביות יותר. בהצהרותיה ציינה כי מטרת המחאה היא להפיל את הממשלה, להביא למשפטם ומאסרם של כמה מבכיריה, להקים ממשלה חדשה ולהשיב את הדמוקרטיה למדינה. רוזוליו מייצגת לעיתים קרובות את המוחים בוועדות הכנסת.

באוקטובר 2024 התראיינה רוזוליו לפודקאסט "חמוצים", שם צוטטה כמי שאמרה שהיא פונה באופן תדיר לטריבונלים של בית הדין הפלילי בהאג במטרה לזרז הוצאת צווי מעצר נגד בנימין נתניהו, אותו היא רואה כפושע נגד עמו. עם זאת, רוזוליו הכחישה בתוקף טענה זו והבהירה כי לא ביצעה פנייה כזו לבית הדין. לצד ההכחשה, היא הדגישה אך הוסיפה כי על המחאה להניע את הקהילה הבין-לאומית לנקוט בצעדים נגד הממשלה.

 הליכים משפטיים 
במרץ 2024 הגישו רוזוליו וחברי מחאה נוספים תביעה בסך 2.6 מיליון שקל נגד ינון מגל בגין פרסום מספרי הטלפון האישיים שלהם ובגין הפרת פרטיות, הטרדה ולשון הרע.

במאי 2024 הגיש יאיר נתניהו בקשה לצו למניעת הטרדה מאיימת נגד רוזוליו, בטענה שהיא מהווה סיכון לביטחונו האישי. הבקשה נדחתה על ידי בית המשפט. במרץ 2025 הגישה שרה נתניהו בקשה לצו למניעת הטרדה מאיימת נגד רוזוליו בטענה שהיא מהווה איום על חייה. רוזוליו טענה כי המפגש היחיד ביניהן התרחש בדיון משפטי, וכי פעולות המחאה שלה הן חוקיות ולא-אלימות. הצו המבוקש ניתן, אך בוטל בערעור. נתניהו הגישה בקשת רשות ערעור לבית המשפט העליון, אך בקשתה נדחתה.

באותו חודש נדחתה תביעת דיבה שהגיש שמוליק סילמן, בעלה של השרה להגנת הסביבה עידית סילמן, בעקבות ציוץ של רוזוליו שקרא להפגין נגד בני הזוג בנמל התעופה.

באפריל 2025 העיד ראש השב"כ לשעבר רונן בר, בפני בית המשפט העליון כי ראש הממשלה נתניהו ביקש ממנו "לטפל" ברוזוליו ובפעילים נוספים במחאה. רוזוליו נמנית עם העותרים נגד פיטוריו של ראש השב"כ.

במאי 2025, במהלך משפטו, העיד נתניהו כי הגיש תביעה נגד רוזוליו.

 קישורים חיצוניים 

משמרות הבושה

 הערות שוליים 

קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:עורכי דין ישראלים
קטגוריה:בוגרות בית הספר פלך
קטגוריה:בוגרות האוניברסיטה העברית בירושלים: משפטים
קטגוריה:בוגרי האוניברסיטה העברית בירושלים: משפטים
קטגוריה:ישראלים שנולדו ב-1986
קטגוריה:ישראליות שנולדו ב-1986